**Sophie Belinda Jonas** (o.s. **Turner**) (s. 21. helmikuuta 1996 Northampton, Englanti) on brittiläinen näyttelijä. Hänet tunnetaan muun muassa Sansa Starkin roolistaan HBO:n televisiosarjassa *Game of Thrones* (2011–2019). Vuonna 2016 hän esiintyi Jean Greyn roolissa supersankarielokuvassa *X-Men: Apocalypse* ja jatkoi roolissaan vuonna 2019 elokuvassa *X-Men: Dark Phoenix*.

Nuoruus
-------

Turner syntyi Northamptonissa, mutta perhe muutti Warwickiin hänen ollessaan kaksivuotias. Warwickissa hän liittyi paikalliseen nuorisoteatteriin, Playbox Theatreen, johon hän kuuluu edelleen. Hän kävi koulua Warwick Prep Schoolissa 11-vuotiaaksi asti, kunnes siirtyi tytöille tarkoitettuun King’s High Schooliin. Vuonna 2012 hän suoritti toisen asteen GCSE-kokeet yhdeksässä aineessa saaden viidestä aineesta korkeimman arvosanan ja neljästä toiseksi korkeimman. Hän opiskelee päättökokeisiin kolmea ainetta: psykologiaa, historiaa sekä englannin kieltä ja kirjallisuutta.

Näyttelijänura
--------------

Sophie Turner (oik.) ja Maisie Williams fanitapaamisessa *Game of Thronesin* pilottijakson kuvausten aikaan marraskuussa 2009.
Turner sai ensimmäisen televisioroolinsa vuonna 2009, kun hänet valittiin yhdysvaltalaisen HBO:n tuottamaan televisiosarjaan *Game of Thrones*. Hän esittää Eddard Starkin vanhinta tytärtä Sansaa. Turnerin koulun draamaopettaja rohkaisi häntä koe-esiintymään rooliin. Hän värjäsi vaaleat hiuksensa punaruskeiksi roolia varten. Sarjaa alettiin esittää keväällä 2011. Turner on saanut roolistaan Young Artist -palkintoehdokkuuden.

Vuonna 2012 Turner valittiin Isabel Coixetin ohjaaman jännityselokuvan *Another Me* pääosaan. Elokuva sai ensi-iltansa marraskuussa 2013 Rooman elokuvajuhlilla. Vuonna 2013 Turner esiintyi myös Adeline Marchin roolissa BBC:n televisioelokuvassa *Kolmastoista kertomus*. Turner näyttelee Heatheria vuoden 2015 toimintakomediassa *Barely Lethal*.

Tammikuussa 2015 ilmoitettiin Turnerin valitsemisesta nuoren Jean Greyn rooliin Bryan Singerin ohjaamassa supersankarielokuvassa *X-Men: Apocalypse*. Se sai ensi-iltansa toukokuussa 2016.

Maaliskuussa ja huhtikuussa 2018 hän oli kuvaamassa indie-elokuvaa, *Heavyä*, Torontossa. Turner uusi roolinsa Jean Greynä vuonna 2019 ensi-iltansa saaneessa elokuvassa, *X-Men: Dark Phoenix*.

Yksityiselämä
-------------

Turner meni naimisiin muusikko Joe Jonasin kanssa toukokuussa 2019 seurusteltuaan vuodesta 2016 lähtien. Heidät vihittiin ensimmäisen kerran Las Vegasissa toukokuussa 2019 ja Etelä-Ranskassa kuukautta myöhemmin. Pariskunnan esikoistyttö syntyi heinäkuussa 2020. Vuonna 2022 heille syntyi toinen tyttö. Avioliitto päättyi eroon syksyllä 2023.

Filmografia
-----------

Sophie Turner San Diegon Comic-Coneissa vuosina 2015 (vasemmalla) ja 2017 (oikealla).

| Elokuvat |
| --- |
| Vuosi | Nimi | Rooli | Muuta |
| 2013 | *Another Me* | Fay |  |
| *Kolmastoista kertomus* | nuori Adeline March |  |
| 2015 | *Barely Lethal* | Heather / Agentti 84 |  |
| 2016 | *X-Men: Apocalypse* | Jean Grey |  |
| 2018 | *Josie* | Josie |  |
| *Time Freak* | Debbie |  |
| 2019 | *X-Men: Dark Phoenix* | Jean Grey / Feeniks |  |
| *Heavy* | Maddie |  |
|

| Televisiosarjat |
| --- |
| Vuosi | Nimi | Rooli | Jaksot |
| 2011–2019 | *Game of Thrones* | Sansa Stark | 59 jaksoa |
| 2020 | *Survive* | Jane |  |
|

Palkinnot ja ehdokkuudet
------------------------

| Screen Actors Guild Award |
| --- |
| Vuosi | Elokuva/Sarja | Kategoria | Tulos |
| 2011 | *Game of Thrones* | Paras näyttelijäkokoonpano draamasarjassa | Ehdokkuus |
| 2013 | Ehdokkuus |
| 2014 | Ehdokkuus |
| 2015 | Ehdokkuus |
| 2016 | Ehdokkuus |
| 2017 | Ehdokkuus |
| Primetime Emmy -palkinto |
| Vuosi | Elokuva/Sarja | Kategoria | Tulos |
| 2019 | *Game of Thrones* | Paras naissivuosa draamasarjassa | Ehdokkuus |

Lähteet
-------

1. 1 2  Interview with Sophie Turner *Winter-is-coming.net*.  31.3.2011. Viitattu 10.12.2011. (englanniksi)
2. 1 2 3  Vonledebur, Catherine: Look: Leamington Game of Thrones actress Sophie Turner enjoying her rise to fame *Coventry Telegraph*.  16.8.2013. Viitattu 21.8.2013. (englanniksi)
3. ↑  Hibberd, James: HBO appoints subjects to 'Thrones' *The Hollywood Reporter*.  21.8.2009.  Arkistoitu 10.1.2010. Viitattu 10.12.2011. (englanniksi)
4. ↑  Franich, Darren: 'X-Men: Apocalypse' casts 'Game of Thrones' actress as Jean Grey, plus a new Cyclops and Storm *Entertainment Weekly*.  22.1.2015. Viitattu 23.1.2015. (englanniksi)
5. ↑  Bryan Singer confirms Sophie Turner as Jean Grey in X-Men: Apocalypse  23.1.2015. WinterIsComing.net. Viitattu 23.1.2015. (englanniksi)
6. ↑  Jouri Smit thriller 'Heavy' with Sophie Turner and Daniel Zovatto hits Cannes (exclusive)  11.4.2019. Screen Daily. Viitattu 8.4.2020. (englanniksi)
7. ↑  Sophie Turner to start filming the new X-Men film soon and reveals a Game of Thrones update  13.2.2017. HeyUGuys.com. Viitattu 8.4.2020. (englanniksi)
8. ↑  Game of Thrones -tähti Sophie Turner ja Joe Jonas saivat lapsen! *www.iltalehti.fi*. Viitattu 28.7.2020.
9. ↑  Seppänen, Elina: Unelmaparin yllätyserosta tihkuu uutta tietoa – vaimo tajusi jotain ratkaisevaa ja liitto oli sillä selvä *Ilta-Sanomat*.  6.9.2023. Viitattu 7.9.2023.

Aiheesta muualla
----------------

* Kuvia tai muita tiedostoja aiheesta **Sophie Turner** Wikimedia Commonsissa

* Sophie Turner Internet Movie Databasessa. (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Korea
* Alankomaat
* Puola

 |
|  |
| Muut | 
* IdRef

 |

 |